b"\n_START_ARTICLE_\nTatraplan\n_START_SECTION_\nMallin suunnittelu\n_START_PARAGRAPH_\nToisen maailmansodan p\xc3\xa4\xc3\xa4tytty\xc3\xa4 Tatran p\xc3\xa4\xc3\xa4omistajan, paroni Hans von Ringhofferin omaisuus, mukaan lukien Tatran tuotantolaitokset, kansallistettiin sudeettisaksalaisten karkotuksen yhteydess\xc3\xa4 vuonna 1946. Tuotannon j\xc3\xa4lleen k\xc3\xa4ynnistytty\xc3\xa4 valmistusohjelmassa oli kaksi henkil\xc3\xb6automallia: 1930-luvulta per\xc3\xa4isin oleva iso, V8-moottorilla varustettu T87 sek\xc3\xa4 pikkuautokokoluokkaan kuulunut T57B._NEWLINE_Tatralla haluttiin jatkaa edistyksellisten, virtaviivaisten henkil\xc3\xb6autojen valmistusta, joiden kehitysty\xc3\xb6n sota oli katkaissut. Samalla haluttiin parantaa autojen matkustusmukavuutta, sis\xc3\xa4tiloja, painonjakaumaa ja taloudellisuutta._NEWLINE_Tehtaalla alettiin hahmotella vuonna 1946 nelisylinterisell\xc3\xa4 bokserimoottorilla varustettua autoa. Tatran tekninen johtaja Hans Ledwinka istui kuuden vuoden sotasyyllisyysrangaistusta Nov\xc3\xbd Ji\xc4\x8d\xc3\xadnin vankilassa, joten suunnitteluvastuu annettiin insin\xc3\xb6\xc3\xb6ri Milan Cvetni\xc4\x8dille. Cvetni\xc4\x8d esitti heti, ett\xc3\xa4 pohjana k\xc3\xa4ytett\xc3\xa4isiin sotaa edelt\xc3\xa4v\xc3\xa4\xc3\xa4 T97-mallia, jonka valmistus oli jouduttu lopettamaan kansallissosialistisen Saksan m\xc3\xa4\xc3\xa4r\xc3\xa4yksest\xc3\xa4. Ehdotus hyl\xc3\xa4ttiin liian korkeiden valmistuskustannusten t\xc3\xa4hden. Uusi malli alkoi hahmottua professori Sou\xc4\x8dekin johdolla. Muotoilija Josef Chalupa luonnosteli virtaviivaisen ter\xc3\xa4skorin, jossa oli moderni rakenne.\n_START_SECTION_\nPrototyypit\n_START_PARAGRAPH_\nEnsimm\xc3\xa4inen prototyyppi, kutsumanimelt\xc3\xa4\xc3\xa4n Ambroz, valmistui joulukuussa 1946. Autossa oli jaetut tuulilasi ja takaikkuna, katon takaosassa oli vanhemmista takamoottorisista Tatroista tuttu selk\xc3\xa4ev\xc3\xa4 ja takapy\xc3\xb6r\xc3\xa4t oli peitetty suojuksin. Uusi Tatra sai mallinimekseen T107. Testeiss\xc3\xa4 autossa havaittiin puutteita, muun muassa ep\xc3\xa4varma ajok\xc3\xa4ytt\xc3\xa4ytyminen, moottorin huono teho ja j\xc3\xa4\xc3\xa4hdytys sek\xc3\xa4 huono sis\xc3\xa4tilojen l\xc3\xa4mmitys. Seuraava prototyyppi Josef valmistui vuoden 1947 maaliskuussa, mutta ongelmiin ei onnistuttu l\xc3\xb6yt\xc3\xa4m\xc3\xa4\xc3\xa4n ratkaisua. T\xc3\xa4m\xc3\xa4n j\xc3\xa4lkeen Sou\xc4\x8dek luopui projektista._NEWLINE_Insin\xc3\xb6\xc3\xb6ri Vladim\xc3\xadr Korbel ja muotoilija Vladim\xc3\xadr Popel\xc3\xa1\xc5\x99 m\xc3\xa4\xc3\xa4r\xc3\xa4ttiin tekem\xc3\xa4\xc3\xa4n viisi prototyyppi\xc3\xa4 Prahassa syyskuussa 1947 pidett\xc3\xa4v\xc3\xa4\xc3\xa4 auton\xc3\xa4yttely\xc3\xa4 varten. Teht\xc3\xa4v\xc3\xa4 osoittautui hankalaksi. P\xc3\xa4\xc3\xa4st\xc3\xa4kseen eteenp\xc3\xa4in he yrittiv\xc3\xa4t j\xc3\xa4rjest\xc3\xa4\xc3\xa4 Ledwinkan kanssa tapaamisen vankilassa. T\xc3\xa4m\xc3\xa4 onnistui Ledwinkan entisen autonkuljettajan, Alois Kope\xc4\x8dn\xc3\xbdn avulla er\xc3\xa4\xc3\xa4n\xc3\xa4 keskiy\xc3\xb6n\xc3\xa4 toukokuussa 1947. Ledwinka ilahtui suuresti n\xc3\xa4hdess\xc3\xa4\xc3\xa4n entisten kollegojensa saapuvan sylit t\xc3\xa4ynn\xc3\xa4 piirustuksia. H\xc3\xa4n perehtyi suunnitelmiin ja esitti kahden ja puolen tunnin neuvonpidon j\xc3\xa4lkeen omat ehdotuksensa. H\xc3\xa4n piti auton muotoilusta, mutta ehdotti moottorin iskutilavuuden kasvattamista, j\xc3\xa4\xc3\xa4hdytystuulettimen sek\xc3\xa4 taka-akseliston suunnittelua uudelleen, etuvalojen siirt\xc3\xa4mist\xc3\xa4 lokasuojien reunoihin, j\xc3\xa4\xc3\xa4hdytysaukkojen asettamista kattoon sek\xc3\xa4 perinteisen selk\xc3\xa4ev\xc3\xa4n lis\xc3\xa4\xc3\xa4mist\xc3\xa4 katon takaosaan; ev\xc3\xa4 oli j\xc3\xa4tetty pois j\xc3\xa4lkimm\xc3\xa4isest\xc3\xa4 prototyypist\xc3\xa4._NEWLINE_Korbel ja Popel\xc3\xa1\xc5\x99 rakensivat ohjeiden pohjalta uudet prototyypit, jotka valmistuivat syyskuussa. Ne saapuivat Prahaan vain tunteja ennen auton\xc3\xa4yttelyn alkua. Autosta tuli suuri menestys.\n_START_SECTION_\nTuotanto\n_START_PARAGRAPH_\nTatralla siirryttiin uuteen mallinumerointiin henkil\xc3\xb6autojen kohdalla, ja T107 nimettiin uudelleen T600:ksi. Sen myyntinimeksi, jolla malli paremmin tunnetaan, tuli Tatraplan T\xc5\xa1ekkoslovakiassa juuri voimaan tulleen suunnitelmatalousj\xc3\xa4rjestelm\xc3\xa4n kunniaksi. Nimest\xc3\xa4 syntyy my\xc3\xb6s mielleyhtym\xc3\xa4 lentokoneisiin (t\xc5\xa1ekin puhekieless\xc3\xa4 \xc3\xa9ro'plan'), jolla viitataan auton linjakkaaseen muotoiluun. Sarjatuotanto aloitettiin virallisesti 24. kes\xc3\xa4kuuta 1948 noin kymmenen auton p\xc3\xa4iv\xc3\xa4vauhdilla._NEWLINE_Kommunistien kaapattua vallan T\xc5\xa1ekkoslovakiassa vuonna 1948 Tatra joutui T\xc5\xa1ekkoslovakian Auto- ja ilmailuteollisuuden (\xc4\x8ceskoslovensk\xc3\xa9 Z\xc3\xa1vody Automobilov\xc3\xa9 a Leteck\xc3\xa9; \xc4\x8cZAL) hallintaan, joka aloitti autoteollisuuden uudelleenj\xc3\xa4rjestelyn. Usean pienen valmistajan, muun muassa Aeron, autonvalmistus lopetettiin kokonaan. T\xc5\xa1ekkoslovakiaan j\xc3\xa4i vain kolme autonvalmistajaa: Praga, \xc5\xa0koda ja Tatra. Vuonna 1948 alle 1\xc2\xa0500-kuutioisilla moottoreilla varustettujen autojen valmistus p\xc3\xa4\xc3\xa4tettiin keskitt\xc3\xa4\xc3\xa4 kokonaan \xc5\xa0kodalle. T\xc3\xa4m\xc3\xa4n seurauksena suositun 1\xc2\xa0256-kuutioisen Tatra 57B:n valmistus lopetettiin. Vanhentuneen T87:n valmistus p\xc3\xa4\xc3\xa4ttyi vuonna 1950, jonka j\xc3\xa4lkeen Tatraplan j\xc3\xa4i Tatran ainoaksi henkil\xc3\xb6automalliksi._NEWLINE_Vuonna 1951 \xc4\x8cZAL p\xc3\xa4\xc3\xa4tti siirt\xc3\xa4\xc3\xa4 Tatraplanin tuotannon \xc5\xa0kodalle, jotta Tatra voisi keskitty\xc3\xa4 raskaan kaluston tuotantoon. P\xc3\xa4\xc3\xa4t\xc3\xb6s merkitsi Tatran henkil\xc3\xb6autotuotannon loppua. Osoittaakseen mielt\xc3\xa4\xc3\xa4n Tatran ty\xc3\xb6ntekij\xc3\xa4t hautasivat tuliter\xc3\xa4n, juuri valmistuslinjalta ulos rullanneen Tatraplanin maahan tehdasalueelle. Kop\xc5\x99ivnicen valmistuslinja purettiin ja siirrettiin Mlad\xc3\xa1 Boleslaviin. Siirtop\xc3\xa4\xc3\xa4t\xc3\xb6st\xc3\xa4 vastustettiin my\xc3\xb6s \xc5\xa0kodalla, joten Tatraplanin valmistus p\xc3\xa4\xc3\xa4tettiin lopettaa jo seuraavana vuonna. Kop\xc5\x99ivnicessa ehdittiin valmistaa 4\xc2\xa0242 autoa, Mlad\xc3\xa1 Boleslavissa 2\xc2\xa0100. \xc5\xa0kodan valmistamissa yksil\xc3\xb6iss\xc3\xa4 oli kokoonpanovirheit\xc3\xa4, mik\xc3\xa4 johti Tatran maineen rapautumiseen. Kaikki \xc5\xa0kodan valmistamat Tatraplanit meniv\xc3\xa4t vientiin. Ne erosivat ulkoisesti Tatran valmistamista takaikkunoiden ja selk\xc3\xa4ev\xc3\xa4n muodon osalta; \xc5\xa0kodan valmistamissa malleissa takaikkunat olivat hieman suuremmat ja selk\xc3\xa4ev\xc3\xa4n reunaa oli py\xc3\xb6ristetty._NEWLINE_Vuonna 2008 Tatra suunnitteli valmistavansa rajoitetun er\xc3\xa4n klassikkomallejaan ker\xc3\xa4ilij\xc3\xb6ille ja j\xc3\xa4rjesti yleis\xc3\xb6\xc3\xa4\xc3\xa4nestyksen siit\xc3\xa4 mit\xc3\xa4 malleja valmistettaisiin. \xc3\x84\xc3\xa4nestyksess\xc3\xa4 eniten \xc3\xa4\xc3\xa4ni\xc3\xa4 saivat T603, T87 ja T600 Tatraplan. \xc3\x84\xc3\xa4nestyksen aikana valmistuksen suunniteltiin alkavan vuonna 2010 ja valmistettavan joitain satoja kappaleita vuodessa.\n_START_SECTION_\nMoottori\n_START_PARAGRAPH_\nNelisylinterinen, nelitahtinen, ilmaj\xc3\xa4\xc3\xa4hdytteinen bokserimoottori oli sijoitettu pitkitt\xc3\xa4in auton takaosaan. Sylinterinkannet olivat alumiinivalua, ja niiss\xc3\xa4 oli puolipallon muotoiset palotilat. Varhaisimmissa yksil\xc3\xb6iss\xc3\xa4 polttoaineensy\xc3\xb6t\xc3\xb6st\xc3\xa4 vastasi Zenith 30IBM -kaasutin, joka sittemmin korvautui kahdella Solex 32 UBIP -kaasuttimella, jolloin moottorin teho ja v\xc3\xa4\xc3\xa4nt\xc3\xb6momentti paranivat hiukan. Nokka-akselin v\xc3\xa4litys toimi hammaspy\xc3\xb6r\xc3\xa4parin kautta ja oli sijoitettu moottorin alapuolelle, josta se k\xc3\xa4ytti venttiileit\xc3\xa4 ty\xc3\xb6nt\xc3\xb6tankojen avulla. Moottorin yl\xc3\xa4puolella oli tuuletin, joka ensimm\xc3\xa4isiss\xc3\xa4 yksil\xc3\xb6iss\xc3\xa4 toimi pystysuoran akselin ja kartiohammaspy\xc3\xb6r\xc3\xa4parin kautta, mutta my\xc3\xb6hemmiss\xc3\xa4 malleissa se oli asennettu pituussuuntaisesti ja toimi kiilahihnan v\xc3\xa4lityksell\xc3\xa4. T\xc3\xa4m\xc3\xa4n lis\xc3\xa4ksi autossa oli \xc3\xb6ljynj\xc3\xa4\xc3\xa4hdytin. Auton huippunopeus oli 130\xc2\xa0km/h.\n_START_SECTION_\nVoimansiirto ja alusta\n_START_PARAGRAPH_\nKytkin oli yksilevyinen ja kuiva. Vaihteisto ja vetopy\xc3\xb6r\xc3\xa4st\xc3\xb6 oli rakennettu saman kuoren sis\xc3\xa4\xc3\xa4n muiden takamoottoristen Tatrojen tapaan. Autossa oli nelj\xc3\xa4 vaihdetta, joista 2., 3., ja 4. oli synkronoitu. Vaihteenvalitsin oli sijoitettu ohjaustankoon. Taka-akseli oli varustettu heilurityyppisell\xc3\xa4 erillisjousituksella ja v\xc3\xa4\xc3\xa4nt\xc3\xb6sauvajousilla. My\xc3\xb6s edess\xc3\xa4 oli erillisjousitus ja kaksi poikittaista, puolielliptist\xc3\xa4 lehtijousta. Jarruina oli hydraulisesti toimivat rumpujarrut ja ohjausvaihteena hammastanko.\n_START_SECTION_\nKori ja varusteet\n_START_PARAGRAPH_\nAuton kori rakentui kantavalle pohjalevylle, jota oli vahvistettu sivuilla kulkevilla kotelopalkeilla. Keskell\xc3\xa4 lattiaa kulki Y-kirjaimen muotoinen palkki, joka haaroittui korin takaosassa moottorin ja vaihteiston kohdalla. Korin ilmanvastuskerroin oli 0,32. S\xc3\xa4hk\xc3\xb6j\xc3\xa4rjestelm\xc3\xa4 oli 12-volttinen ja PAL Magnetonin valmistama. Tuulilasi oli kaksiosainen, mutta puolikkaiden v\xc3\xa4lill\xc3\xa4 ei ollut perinteiseen tapaan keskipilaria vaan ainoastaan ohut tiivistelista.\n_START_SECTION_\nT600 diesel\n_START_PARAGRAPH_\nTatraplanista tehtiin kolme dieselmoottorilla varustettua prototyyppi\xc3\xa4 vuonna 1952. N\xc3\xa4iden mallinimi oli T600D. Moottori oli muunnelma alkuper\xc3\xa4isest\xc3\xa4 bensiinimoottorista.\n_START_SECTION_\nT201\n_START_PARAGRAPH_\nTatraplanin moottorilla varustettua T201:t\xc3\xa4 pidet\xc3\xa4\xc3\xa4n my\xc3\xb6s Tatraplanin muunnelmana, vaikka onkin etumoottorinen. Autossa oli Tatran perinteinen keskusputkirunko. Niit\xc3\xa4 valmistui kolme ambulanssi- ja avolavamallia. Korin takaosassa oli niin sanottu Kamm-per\xc3\xa4, joka oli edelleen kehitetty muoto pisaramaisesta korista. T201-projekti jouduttiin hautaamaan samalla kun Tatraplanin tuotanto p\xc3\xa4\xc3\xa4ttyi Kop\xc5\x99ivnicessa.\n_START_SECTION_\nT600K\n_START_PARAGRAPH_\nAutokorivalmistaja Sodomka rakensi Tatraplanista avoautomuunnelman T600K, joka esiteltiin  Geneven auton\xc3\xa4yttelyss\xc3\xa4 vuonna 1949. Markkinoiden puuttuessa autoja valmistettiin vain yksi ja se oli Josef Sodomkan henkil\xc3\xb6kohtaisessa k\xc3\xa4yt\xc3\xb6ss\xc3\xa4, kunnes puolue lahjoitti sen Josif Stalinille 70-vuotissyntym\xc3\xa4p\xc3\xa4iv\xc3\xa4lahjaksi. Auto on nyky\xc3\xa4\xc3\xa4n Tatran museossa Kop\xc5\x99ivnicessa.\n_START_SECTION_\nT600 V8\n_START_PARAGRAPH_\nJoitain Tatraplaneja varustettiin samalla V8-moottorilla jota k\xc3\xa4ytettiin my\xc3\xb6hemmin T603-mallissa. Sen voimalla auto saavutti 176\xc2\xa0km/h huippunopeuden ja oli aikanaan T\xc5\xa1ekkoslovakian nopein tehdasvalmisteinen auto.\n_START_SECTION_\nT601 ja T602\n_START_PARAGRAPH_\nTatra 601 Monte Carlo- ja T602 Tatraplan Sport -kilpa-autot perustuvat Tatraplanin tekniikkaan. T601-malli oli alumiinikorinen ja my\xc3\xb6hemmin se varustettiin T603:n V8-moottorilla. Auton kilpailumenestys j\xc3\xa4i heikoksi korkean painon ja huonon painopisteen takia. N\xc3\xa4iden ongelmien korjaamiseksi kehitettiin kaksipaikkainen T602 Tatraplan Sport -kilpa-auto, joka voitti sek\xc3\xa4 kansallisia ett\xc3\xa4 kansainv\xc3\xa4lisi\xc3\xa4 kilpailuja. Sek\xc3\xa4 T601 ja T602 -mallin autoja valmistettiin molempia kaksi kappaletta. Ensimm\xc3\xa4inen T602 tuhoutui vuonna 1951 harjoituksissa tapahtuneessa onnettomuudessa, jossa autoa ajanut kilpa-ajaja Bruno Sojka kuoli. Toinen T602 tuhoutui t\xc3\xb6rm\xc3\xa4yksess\xc3\xa4 vuonna 1953. Sittemmin n\xc3\xa4yttelij\xc3\xa4 Lud\xc4\x9bk Munzar on rakentanut vuonna 1953 tuhoutuneen auton j\xc3\xa4\xc3\xa4nteist\xc3\xa4 toimivan T602-kilpa-auton."